|  |
| --- |
| **PRAVILNIK**  **o stipendiranju studenata s**  **područja grada Požege**  **(Službene novine Grada Požege, broj: 21/22. od 28. listopada 2022. godine)** |

A red and blue flag

Description automatically generated with low confidence

R E P U B L I K A H R V A T S K A

POŽEŠKO-SLAVONSKA ŽUPANIJA

A picture containing chain, metalware, key

Description automatically generatedGRAD POŽEGA

GRADSKO VIJEĆE

KLASA: 604-01/22-01/2

URBROJ: 2177-1-02/01-22- 3

Požega, 27. listopada 2022.

Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi (Narodne novine, broj: 33/01, 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.) te članka 39. stavka 1. podstavka 3. Statuta Grada Požege (Službene novine Grada Požege, broj: 2/21. i 11/22.), Gradsko vijeće Grada Požege, na 15. sjednici, održanoj dana, 27. listopada 2022. godine, donosi

P R A V I L N I K

o stipendiranju studenata s područja grada Požege

1. OPĆE ODREDBE

Članak 1.

Pravilnikom o stipendiranju studenata s područja grada Požege (u nastavku teksta: Pravilnik) utvrđuju se uvjeti i postupak dodjele stipendija, način određivanja iznosa i broja stipendije, prava i obveze korisnika stipendije te druga pitanja u svezi sa stipendiranjem studenata s područja grada Požege (u nastavku teksta: Grad).

Članak 2.

Pojmovi koji se u ovom Pravilniku upotrebljavaju u muškom rodu odnose se na pripadnike obaju spolova.

Članak 3.

Sredstva za isplatu stipendije studentima osiguravaju se u Proračunu Grada Požege (u nastavku teksta: Proračun) kroz razdjel Upravnog odjela za društvene djelatnosti Grada Požege (u nastavku teksta: nadležno upravno tijelo).

Članak 4.

Odluku o broju stipendija te iznosu pojedinačne stipendije donosi Gradonačelnik Grada Požege (u nastavku teksta: Gradonačelnik), u skladu s osiguranim sredstvima u Proračunu, na prijedlog nadležnog upravnog tijela.

II. UVJETI, KRITERIJI I BODOVANJE ZA DOBIVANJE STIPENDIJE

Članak 5.

(1) Pravo na stipendiju mogu ostvariti isključivo redoviti studenti upisani na preddiplomski sveučilišni studij, diplomski sveučilišni studij, integrirani preddiplomski i diplomski studij te diplomski sveučilišni studij ili kratki stručni studij, preddiplomski stručni studij te specijalistički diplomski stručni studij i to ako:

- su državljani Republike Hrvatske

- imaju stalno prebivalište na području grada Požege (najmanje tri posljednje godine)

- studiraju u Republici Hrvatskoj, ali izvan mjesta prebivališta, odnosno izvan grada Požege

- su studenti prve godine studija koji su posljednji razred srednje škole završili s prosječnom ocjenom od najmanje 3,5

- su studenti viših studijskih godina koji su prethodnu studijsku godinu završili s prosječnom ocjenom od najmanje 3,0.

(2) Pravo na stipendiju ne mogu ostvariti studenti koji:

- upisuju mirovanje studentskih prava i obveza u akademskoj godini za koju se prijavljuju na natječaj za dodjelu stipendije

- su ponovno upisali istu godinu studija (status ponavljanja godine) u akademskoj godini za koju se prijavljuju na natječaj za dodjelu stipendije

- koriste apsolventska prava

- su korisnici druge stipendije.

Članak 6.

1. Osnovni kriteriji za bodovanje natječajne dokumentacije kandidata za dodjelu stipendije su:

* opći uspjeh u prethodnom obrazovanju
* socijalni status
* darovitost
* deficitarnost struke.

(2) Bodovanje se vrši na sljedeći način:

a) OPĆI USPJEH U PRETHODNOM OBRAZOVANJU

1) uspjeh u srednjoškolskom obrazovanju za studente upisane na I. godinu studija:

- prosjek ocjena: 3,50 – 4,00……………………………………..5 bodova

- prosjek ocjena: 4,01 – 4,50……………………………………10 bodova

- prosjek ocjena: 4,51 – 5,00……………………………………12 bodova

2) uspjeh na studiju:

- prosjek ocjena: 3,00 – 3,50……………………………………..7 bodova

- prosjek ocjena: 3,51 – 4,00……………………………………10 bodova

- prosjek ocjena: 4,01 – 4,50……………………………………15 bodova

- prosjek ocjena: 4,51 – 5,00……………………………………25 bodova

b) SOCIJALNI STATUS

1) primanja po članu obitelji (u kunama)

- 0,00 – 999,99…………………………………………………20 bodova

- 1.000,00 – 1.499,00…………………………………………..15 bodova

- 1.500,00 – 1.999,00…………………………………………..10 bodova

- 2.000,00 – 2.499,99……………………………………………5 bodova

- 2.500,00 – 2.999,99…………………………………………....3 boda

- 3.000,00 i više…………………………………………………0 bodova

2) kandidat, dijete smrtno stradalog ili nestalog hrvatskog branitelja iz Domovinskog rata ili hrvatskog ratnog vojnog invalida iz Domovinskog rata I. skupine sa 100% oštećenja organizma………………………………………………………………..5 bodova

3) kandidat, dijete bez oba roditelja………………………………………...5 bodova

4) kandidat, dijete samohranog roditelja ili bez jednog roditelja…………...3 boda

5) kandidat, dijete hrvatskog branitelja iz Domovinskog rata, dijete sa oštećenjem organizma (dijete s invaliditetom) ili dijete čiji je roditelj osoba sa oštećenjem organizma (osoba s invaliditetom) ……………………………………………………………2 boda

6) kandidat iz obitelji s dvoje ili više redovitih studenata…………………….2 boda

c) DAROVITOST

1) Uspjesi na županijskim natjecanjima:

- za prvo mjesto…………………………………………………5 bodova

- za drugo mjesto……………………………………………..…3 boda

- za treće mjesto…………………………………………………2 boda

2) Uspjesi na državnim i međunarodnim natjecanjima:

- za prvo mjesto…………………………………………10 bodova

- za drugo mjesto…………………………………………5 bodova

- za treće mjesto…………………………………………..3 boda

3) druge odgovarajuće nagrade i priznanja……………………1 bod

Uspjesi na natjecanjima boduju se isključivo ako su natjecanja verificirana od strane nadležnog Ministarstva ili od relevantnih domaćih, odnosno međunarodnih institucija.

d) DEFICITARNOST STRUKE…………………………………..5 bodova

Deficitarnost struke određuje se na dva načina:

1. prema pokazateljima stručne službe Hrvatskog zavoda za zapošljavanje (HZZ), Područna ureda Požega, na dan raspisivanja natječaja,
2. prema prijedlogu Povjerenstva, ukoliko ono procijeni da na području Požege postoji pojačana potreba za određenom strukom, odnosno zanimanjima koja nisu obuhvaćena pokazateljima HZZ-a.

U oba slučaja, odluku o deficitarnim zanimanjima donosi Gradonačelnik, na prijedlog Povjerenstva.

Članak 7.

(1) Ukoliko dva ili više kandidata imaju jednak broj bodova, prednost se daje kandidatu koji studira deficitarno zanimanje, a koje se prethodno definira odlukom Gradonačelnika.

(2) Ukoliko i nakon primjene odredbe iz stavka 1. ovoga članka dva ili više kandidata imaju jednak broj bodova, prednost se daje kandidatu koji je ostvario bolji opći uspjeh u prethodnom obrazovanju, odnosno skupio više bodova po tom kriteriju.

(3) Ukoliko pak nakon primjene odredbi iz stavka 1. i 2. ovoga članka i dalje postoje dva ili više kandidata s jednakim brojem bodova, prednost se daje kandidatu koji ima više bodova kod primjene kriterija iz socijalnog statusa.

(4) U slučaju da i nakon primjene odredbi iz stavaka 1. do 3. ovoga članka i dalje dva ili više kandidata imaju jednak broj bodova, Povjerenstvo iz članka 8. stavka 1. ovog Pravilnika na svojoj će sjednici razmatrati pristigle prijave te donijeti zaključak kojim će odrediti koji kandidat u tom slučaju ima prednost.

III. POSTUPAK DODJELE STIPENDIJE

Članak 8.

(1) Za provođenje postupka za dodjelu stipendije, postupanje po prijavama te odlučivanje o drugim pitanjima sukladno ovom Pravilniku, imenuje se Povjerenstvo za dodjelu stipendija Grada Požege (u nastavku teksta: Povjerenstvo).

(2) Povjerenstvo imenuje Gradonačelnik, posebnim rješenjem i to na razdoblje od četiri godine.

(3) Povjerenstvo se sastoji od predsjednika i četiri člana.

(4) Povjerenstvo može pravovaljano odlučivati ukoliko je sjednici nazočna natpolovična većina članova, a odluke donosi javnim glasovanjem, natpolovičnom većinom svih članova.

(5) Stručne i administrativne poslove za Povjerenstvo obavlja nadležno upravno tijelo.

(6) Povjerenstvo za svoj rad odgovara Gradonačelniku.

(7) Odluku o raspisivanju javnoga natječaja za dodjelu stipendija donosi Gradonačelnik na prijedlog Povjerenstva, najkasnije do 31. prosinca tekuće godine.

Članak 9.

(1) Natječaj za dodjelu stipendija objavljuje se na internetskim stranicama Grada Požege i na oglasnoj ploči Grada Požege, a po potrebi i u javnom glasilu.

(2) Rok za podnošenje prijave na natječaj je petnaest dana od dana objave javnoga natječaja.

(3) Natječaj minimalno sadrži:

- naziv tijela koje provodi natječaj

- akademsku godinu za koju se raspisuje natječaj

- vrijeme trajanja natječaja

- broj stipendija koje se dodjeljuju

- mjesečni iznos stipendije

- opće uvjete za dodjelu stipendija

- napomenu da se neće razmatrati prijave za dodjelu stipendije koje su nepravodobne i nepotpune, odnosno ukoliko ne sadrže sve što je potrebno da bi ih se moglo uzeti u razmatranje

- rok u kojem će biti objavljeni rezultati natječaja s poukom o prigovoru

- naziv i adresu tijela kojemu se prijave za dodjelu stipendije podnose

- ostale odrednice potrebne za provedbu natječaja.

Članak 10.

(1) Prijava na natječaj za dodjelu stipendije podnosi se na propisanom obrascu.

(2) Prijavi iz stavka 1. ovog članka, podnositelj je dužan priložiti sljedeće dokumente:

* uvjerenje o prebivalištu (ne starije od tri mjeseca)
* kopiju osobne iskaznice
* uvjerenje (potvrdu) obrazovne ustanove o upisu na redovno školovanje
* presliku svjedodžbe završnog razreda srednje škole, odnosno presliku indeksa ili potvrdu obrazovne ustanove o ostvarenom prosjeku ocjena u prethodnoj te upisu u iduću akademsku godinu

- izjavu o članovima zajedničkog kućanstva

- potvrde o mjesečnim primanjima svih članova kućanstava

- dokaze o sudjelovanju i uspjesima na natjecanjima

- izjavu o davanju suglasnosti za prikupljanje i obradu osobnih podataka

* ostale odrednice potrebne za provođenje natječaja.

(3) Dostavljana dokumentacija ne vraća se podnositelju prijave.

Članak 11.

(1) Povjerenstvo prikuplja prijave na natječaj, provodi njihovu stručnu obradu i utvrđuje listu reda prvenstva za izbor korisnika stipendije.

(2) Gradonačelnik temeljem liste prvenstva Povjerenstva donosi odluku o dodjeli stipendije koja se objavljuje na internetskim stranicama Grada, a sadrži redni broj, ime, prezime i adresu studenta, naziv i godinu studija koji pohađa te ukupan broj bodova.

(3) O odluci iz stavka 2. ovog članka upoznaju se svi podnositelji zahtjeva, na koju isti mogu uložiti prigovor u roku osam dana od dana primitka obavijesti.

(4) O prigovoru odlučuje Gradonačelnik.

(5)Odluka po prigovoru je konačna.

(6) Nakon konačnosti odluke o dodjeli stipendije pristupa se zaključivanju ugovora o stipendiranju sa svima kojima je stipendija odobrena.

Članak 12.

Ugovor o stipendiranju sadrži:

* ugovorne strane, odnosno njihove zakonske zastupnike i adresu prebivališta
* naziv i mjesto obrazovne ustanove
* naziv struke, zvanja ili zanimanja za koje se obrazuje korisnik stipendije
* visinu stipendije
* vrijeme korištenja stipendije
* odredbe o prestanku davanja stipendije, mirovanju i eventualnom vraćanju i druge odredbe važne za korištenje stipendije
* način rješavanja međusobnih prava i obveza
* mjesto i datum sklapanja ugovora, potpise ugovornih stranaka, odnosno njihovih zastupnika i druge odredbe.

Članak 13.

Ugovor o stipendiranju sklapa Gradonačelnik s korisnikom stipendije, a ukoliko je on maloljetan ugovor sklapa zakonski zastupnik (roditelj ili staratelj), uz supotpis maloljetnog korisnika stipendije.

Članak 14.

(1) Stipendija za svaku akademsku godinu isplaćuje se korisniku stipendije u 12 mjesečnih anuiteta do svakog petnaestog u mjesecu, u razdoblju određenog ugovorom.

(2) Novim korisnicima stipendije, stipendija će se retrogradno isplatiti za mjesece od početka akademske godine za koju se dodjeljuje stipendije do potpisivanja ugovora, kojim će se navedeno regulirati.

Članak 15.

(1) Uvjet za nastavak korištenja stipendije je upis u iduću (višu) akademsku godinu u statusu redovitog studenta.

(2) Korisnik stipendije ima pravo na stipendiju do upisa apsolventske godine.

(3) Jedna godina apsolventskoga staža u kojoj se stipendija ne isplaćuje, rok je u kojem je korisnik stipendije dužan završiti školovanje te dostaviti potvrdu o završetku redovitog studija, bez obzira na apsolventski staž koji priznaju/ne priznaju pojedina visoka učilišta.

(4) Korisnik stipendije dužan je dostaviti uvjerenje o upisu u iduću (višu) akademsku godinu do 1. studenog svake godine.

(5) Korisnik stipendije dužan je za vrijeme korištenja stipendije prijaviti svaku činjenicu ili okolnost koja je bitno utjecala ili može utjecati na pravo na stipendiju i to u roku od 15 dana od dana nastanka činjenice ili okolnosti (prekid studija, mirovanje studentskih prava, upis apsolventske godine, ostvarivanje prava na drugu stipendiju), o čemu je obvezan priložiti i odgovarajuće dokaze.

Članak 16.

Korisnik stipendije koji nakon završetka kratkog stručnog studija, preddiplomskog sveučilišnog, odnosno preddiplomskog stručnog studija upiše diplomski sveučilišni, odnosno specijalistički diplomski stručni studij nastavlja koristiti stipendiju pod uvjetom da je upisan kao redoviti student u iduću (višu) akademsku godinu te da je o tomu dostavio odgovarajuću potvrdu, sukladno članku 15. stavku 1. ove Odluke.

Članak 17.

Stipendije su nepovratne ukoliko ugovorne strane ispune ugovorne obveze.

Članak 18.

(1) Ukoliko korisnik stipendije ne ispuni uvjet upisa u iduću (višu) akademsku godinu, gubi pravo na stipendiju te je istu dužan vratiti Gradu.

(2) Obveza povrata stipendije regulira se Ugovorom o dodjeli stipendije.

Članak 19.

(1) Korisnik stipendije može ostvariti pravo na mirovanje u isplati stipendije ukoliko ne upiše iduću (višu) akademsku godinu iz opravdanih razloga (duža bolest, vojna služba, gubitak člana uže obitelji, kao i drugi opravdani razlozi) i to najduže u trajanju od jedne godine te samo jedanput za vrijeme primanje stipendije, o čemu mora na vrijeme obavijestiti Grad.

(2) O postojanju okolnosti iz stavka 1. ovog članka odlučuje Povjerenstvo, na zahtjev korisnika stipendije i uz predočenje dokaza o opravdanosti zahtjeva.

(3) Odluka o mirovanju utvrđuje se aneksom ugovoru koji potpisuju Gradonačelnik i korisnik stipendije.

(4) Po isteku roka za mirovanje, nastavlja se isplata stipendije korisniku stipendije ukoliko je dostavio odgovarajući dokaz o nastavku studiranja te podnio zahtjev za nastavkom isplate stipendije.

Članak 20.

(1) Korisnik stipendije dužan je u roku 15 dana od dana diplomiranja dostaviti uvjerenje o diplomiranju i odjaviti stipendiju.

(2) U roku od 30 dana od završetka redovitog studija, korisnik stipendije dužan je prijaviti se u evidenciju nezaposlenih osoba pri Hrvatskom zavodu za zapošljavanje, Područnom uredu Požega te u roku od 15 dana od prijave dostaviti Gradu potvrdu o u upisu u evidenciju nezaposlenih osoba.

(3) Korisnik stipendije dužan je najmanje šest mjeseci aktivno tražiti posao u struci na području grada Požege i Požeško-slavonske županije, prema propisima o zapošljavanju te zaposliti se i raditi na području grada Požege ili Požeško-slavonske županije najmanje onoliko vremena koliko je primao stipendiju Grada, pod uvjetom da mu je omogućeno zaposlenje u struci, o čemu je dužan dostaviti dokaz u roku od 15 dana od dana zasnivanja radnog odnosa.

(4) Korisnik stipendije oslobađa se obveze vraćanja stipendije ukoliko se ne uspije zaposliti u struci na području grada Požege ili Požeško-slavonske županije u roku od šest mjeseci od dana prijavljivanja kod Hrvatskog zavoda za zapošljavanje, Područnog ureda Požega.

(5) Odlukom Gradonačelnika, na zahtjev korisnika stipendije i uz obrazloženi prijedlog Povjerenstva, korisnika stipendije može se trajno ili privremeno osloboditi obveze vraćanja stipendije u ovim slučajevima:

* uslijed izvanrednih, opravdanih razloga (duža bolest, gubitak člana uže obitelji, rođenje djeteta, drugi opravdani razlozi),
* ukoliko bi obveza vraćanja stipendije značila bitno ograničenje u daljnjem obrazovanju, odnosno znanstvenom i umjetničkom napredovanju korisnika stipendije.

Članak 21.

(1) Ukoliko korisnik stipendije ne postupi sukladno odredbama iz članka 19. ovoga Pravilnika dužan je vratiti u cijelosti isplaćenu stipendiju, jednokratnom ili obročnom otplatom uz zatezne kamate određene zakonom, a po obračunu Upravnog odjela za financije i proračun Grada Požege.

(2) Način i rok vraćanja stipendije utvrđuju se odlukom Gradonačelnika, na prijedlog Povjerenstva.

Članak 22.

(1) Ukoliko korisnik stipendije prekrši ugovorom preuzete obveze, Grad kao davatelj stipendije ima pravo jednostrano raskinuti ugovor, a isplaćeni iznos stipendije dospijeva za povrat odmah u cijelosti.

(2) Grad će jednostrano raskinuti ugovor o stipendiranju, sukladno propisima o obveznim odnosima, u sljedećim slučajevima:

* ako korisnik stipendije tijekom obrazovanja ne upiše redovito iduću (višu) akademsku godinu, osim u opravdanim slučajevima o čemu odlučuje Povjerenstvo,
* ako korisnik stipendije zaključi ugovor o stipendiranju s drugim davateljem stipendije,
* ako se ustanovi da je korisnik stipendije dao netočne podatke ili dokumentaciju u postupku sklapanja ugovora,
* ako korisnik stipendije bude pravomoćno osuđen za kazneno djelo s izdržavanjem kazne zatvora duljim od šest mjeseci.

(3) U slučaju raskida ugovora iz razloga navedenih u stavku 2. ovoga članka, korisnik stipendije dužan je vratiti u cijelosti isplaćenu stipendiju, jednokratnom ili obročnom otplatom uz zatezne kamate određene zakonom, a po obračunu Upravnog odjela financije i proračun Grada Požege.

(4) Način i rok vraćanja stipendije utvrđuju se odlukom Gradonačelnika, na prijedlog Povjerenstva.

Članak 23.

(1) Korisnik stipendije može Povjerenstvu podnijeti zahtjev za priznavanje prava na odgodu povrata isplaćene stipendije iz opravdanih razloga (duža bolest, gubitak člana uže obitelji, rođenje djeteta, drugi opravdani razlozi), o čemu je dužan priložiti dokaze o opravdanosti zahtjeva.

(2) O opravdanosti razloga za odgodu povrata isplaćene stipendije iz prethodnoga stavka ovoga članka odlučuje Povjerenstvo.

(3) Pravo na odgodu povrata isplaćene stipendije može se priznati najduže do dvije godine od dana dostave odluke.

(4) Odluka Povjerenstva o zahtjevu za priznavanja prava na odgodu povrata isplaćene stipendije iz opravdanih razloga je konačna.

(5) Po isteku roka određenog odlukom iz stavka 4. ovoga članka, korisnik stipendije dužan je izvršiti povrat stipendije.

IV. PRIJELAZNE I ZAVRŠNE ODREDBE

Članak 24.

Stupanjem na snagu ovoga Pravilnika prestaje važiti Pravilnik o stipendiranju i drugim oblicima potpore studentima Grada Požege (Službene novine Grada Požege, broj: 18/09. i 5/14.).

Članak 25.

Ovaj Pravilnik stupa na snagu osmog dana od dana objave u Službenim novinama Grada Požege.

PREDSJEDNIK

Matej Begić, dipl.ing.šum., v.r.